Afgørelse om afvisning af kæremål i sag om fuldbyrdelse af 2 domme afsagt af Birmingham Crown Court
Ret: Højesteret (3. instans)
Faggruppe: Straffesag — Øvrige straffesager
Sagsemner: Efterforskning og straffeproces;

Afvisning af kæremål

Sag 86/2021

Kendelse afsagt 19. oktober 2022

Anklagemyndigheden
mod
Tiltalte

Afvisning af kæremål da genstanden for underinstansens dom var bortfaldet

Ved to domme afsagt af en britisk domstol blev Tiltalte idømt henholdsvis 15 og 7 års fængsel for
besiddelse af et skydevåden og ammunition i den hensigt at bringe andres liv i fare samt for grov vold
begået ved anvendelse af en machete.

Da Tiltalte er dansk statsborger, anmodede de britiske myndigheder Danmark om at overtage
fuldbyrdelsen af de to straffe, som Tiltalte var blevet idømt. Anmodningen blev fremsat i henhold til en
EU-rammeafgørelse om anvendelse af princippet om gensidig anerkendelse på domme i straffesager om
idømmelse af frihedsstraffe eller frihedsberøvende foranstaltninger med henblik på fuldbyrdelse i Den
Europæiske Union.

De britiske myndigheder tilbagekaldte sidenhen anmodningen, idet Retten i Aarhus havde fastsat
fængselsstraffen til afsoning i Danmark til 8 år.

Tiltalte ankede byretsdommen til Vestre Landsret med påstand om skærpelse af straffen til 12 års
fængsel, idet de britiske myndigheder havde tilkendegivet, at en straf på 12 år ville være tilstrækkeligt til
at danne grundlag for overdragelse af fuldbyrdelsen. Landsretten afviste Tiltaltes anke, bl.a. under
henvisning til, at det følger af retsplejelovens § 906, stk. 1, at alene anklagemyndigheden kan anke til
skade for en tiltalt.

Højesteret konstaterede, at de britiske myndigheder efter byrettens dom havde tilbagekaldt anmodningen
om overførsel og efter landsrettens kendelse på ny havde anmodet de danske myndigheder om overførsel
af Tiltalte til Danmark – nu i medfør af Europarådets konvention af 21. marts 1983 om overførsel af
domfældte pga. Storbritanniens udtræden af EU. Højesteret afviste Tiltaltes kæremål, idet grundlaget for
byrettens dom dermed var bortfaldet.